### Beslutning

Godkendt.

Afbud: Frans Schultz

### Sagsfremstilling

## Resume og sagens baggrund

[adresse] er kendt for sine klokkefrøer. Nyere observationer tyder dog på, at bestanden af klokkefrø i dag er kraftig reduceret, eller at arten muligvis er helt forsvundet fra [adresse]. Klokkefrøen er en del af udpegningsgrundlaget i to Natura 2000-områder i kommunen og som strengt beskyttet som Bilag IV-art må dens levesteder ikke ødelægges, hverken indenfor eller udenfor habitatområderne.

## Indstillinger

Chefen for Plan, Byg og Miljø indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

Klokkefrøer er blandt de sjældneste arter af padder i [adresse] og findes kun i de varmeste egne af landet. I 70’erne og 80’erne gik arten kraftigt tilbage på landsplan, herunder på [adresse], men takket være en målrettet, national plejeindsats med retablering af levesteder og kunstig opformering, er bestandene af klokkefrø nu generelt stabiliseret og arten har igennem udsætning etableret sig i nye områder, herunder på [adresse].

Klokkefrøen er fredet og med på EU-habitatdirektivets Bilag II og Bilag IV. Førstnævnte bilag indebærer, at landene skal udpege områder til at sikre artens beskyttelse, de såkaldte habitatområder, der indgår i Natura 2000-områderne. Klokkefrøen er derfor del af udpegningsgrundlaget for habitatområde nr. 135: [adresse], [adresse], [adresse], Signe Thorsen og [adresse] og for habitatområde nr. 195: [adresse], [adresse] og [adresse]. At klokkefrøen også er en Bilag IV-art betyder, at arten er strengt beskyttet, og at dens levesteder ikke må ødelægges, hverken indenfor eller udenfor habitatområderne. Dette er en måde at sikre, at arten kan opnå "gunstig bevaringsstatus".

Miljøministeren tildelte ved kommunesammenlægningen hver af de nye kommuner en sjælden plante eller et dyr, som den enkelte kommune har et særligt ansvar for at beskytte. Dette blev gjort for at gøre de nye kommuner opmærksom på, at de har overtaget ansvaret for naturbeskyttelsen i det åbne land efter amterne. Kalundborg Kommune er en af fire kommuner, som fik klokkefrøen som ansvarsart, og kommunen husede på daværende tidspunkt mindst 1/3 af landets samlede bestand af klokkefrøer.

*Indberetninger om status for bestanden af klokkefrøer på [adresse]*

Kalundborg Kommune modtog sidste år henvendelser fra et konsulentfirma specialiseret i padder, om at situationen for Nekseløs padder i dag er blevet kraftigt forringet, og at klokkefrø muligvis helt er forsvundet fra øen. Derudover fortalte flere af øens beboere om at de ikke har hørt klokkefrø kvække hele sidste år. Miljøstyrelsen overvågede ellers arten på [adresse] så sent som i 2021 hvor der på to forskellige datoer blev registreret 18 hhv. 4 individer i tre søer på den nordlige del af øen.

Kalundborg Kommune udførte en registrering af naturen på [adresse] i løbet af sensommeren 2023, muliggjort af bevillingen  til naturregistrering i Kalundborg Kommunes budget for 2023. Naturregistreringen på [adresse] blev udført for at skabe et bredt datagrundlag for den ny plejeplan for [adresse] som er under udarbejdelse og planlægges færdig til udførelse i 2025.

*Kommunens foreløbige vurdering af status for klokkefrø på [adresse]*

I forbindelse med naturregistreringen i 2023 fandt kommunen ikke tegn på klokkefrø selv om alle vandhuller blev undersøgt. Dette kan skyldes at det optimale tidspunkt for observationer af klokkefrø ligger tidligere på året, men sammenlagt med de manglende observationer fra øens beboere, samt fra padde-eksperter, må den foreløbige konklusionen være at klokkefrøbestanden på [adresse] som minimum er blevet kraftigt reduceret.

Efter naturregistreringen i 2023 kontaktede Kalundborg Kommune Miljøstyrelsen, der oplyser at styrelsen planlægger overvågning af individer af klokkefrø på [adresse] i løbet af 2024 samt kortlægning af levesteder for klokkefrø.

*De næste skridt*

Kalundborg Kommune afventer resultatet af Miljøstyrelsens planlagte arbejde i 2024. Styrelsens overvågning forventes at blive udført af padde-eksperter på det optimale tidspunkt af året for observation af klokkefrø. Hvis styrelsen ikke finder klokkefrø, må bestanden antages at være helt forsvundet eller så kraftigt reduceret, at den er funktionelt uddød.

På lidt længere sigt skal den ny plejeplan for [adresse] danne rammen for hvordan naturen og de landskabelige værdier, herunder klokkefrø, sikres.

Kalundborg Kommune vil i år gå i gang med at undersøge mulighederne for at forbedre levestederne for klokkefrø og andre padder på [adresse]. Den eksisterende plejeplan fra 1989 for en række naturlokaliteter på [adresse], herunder for fem søer, giver mulighed for at disse kan forbedres som klokkefrøhabitat, bl.a. ved oprensning. Midlerne hertil vil blive taget fra eksisterende naturplejebudget.

Hvis der kun er en ganske lille bestand af klokkefrøer tilbage på [adresse], vil der være lille sandsynlighed for at bestanden vil kunne genetableres alene med ovennævnte tiltag. Det er derfor sandsynligt, at nyudsætning af klokkefrøer på [adresse] vil blive en nødvendighed for at sikre artens tilstedeværelse på øen. Heldigvis findes der nu en sund og stor bestand af klokkefrøer på [adresse], etableret ved opformering og udsætning af individer fra [adresse] omkring år 2000. Individer vil kunne flyttes fra [adresse] og tilbage til [adresse], hvis ellers øen kan tilbyde arten tilstrækkeligt med gode levesteder. En nyudsætning vil ikke kunne finansieres under eksisterende naturplejebudget.

## Økonomiske konsekvenser

Ingen økonomiske konsekvenser.